CELEX: C2006/048/73
Language: fi
Date: 2006-02-25 00:00:00
Title: Asia T-425/05: Kanne  5.12.2005  — Mediocurso — Establecimento de Ensino Particular, S.A. v. Euroopan yhteisöjen komissio

25.2.2006   
            
            
               FI
            
            
               Euroopan unionin virallinen lehti
            
            
               C 48/37
            
         Kanne 5.12.2005 — Mediocurso — Establecimento de Ensino Particular, S.A. v. Euroopan yhteisöjen komissio
   (Asia T-425/05)
   (2006/C 48/73)
   Oikeudenkäyntikieli: portugali
   Asianosaiset
   
      Kantaja(t): Mediocurso — Establecimento de Ensino Particular, S.A. (Lissabon, Portugal) (edustajat: asianajajat Carlos Botelho Moniz ja Eduardo Maia Cadete)
   
      Vastaaja: Euroopan yhteisöjen komissio
   Vaatimukset
   
               —
            
            
               Esillä oleviin asioihin on yhdistettävä hallintomenettelyt, jotka koskevat asiaa ESR 890588/P1, ja jotka ovat vireillä Euroopan yhteisöjen komission yksiköissä ja Portugalin työministeriön alaisen DAFSE — Departamento para os Assuntos do Fundo Social Europeun yksiköissä; kyseisen Departamenton osoite on Av. Almirante Reis, n° 72, 3., P-1100 Lisboa, Portugal
            
         
               —
            
            
               Mediocurso — Establecimento de Ensino particular, Lda:lle 22.3.1989 tehdyllä komission päätöksellä C(89) 0570 hanketta nro 890588 P1 varten myönnetyn Euroopan sosiaalirahaston tuen määrän vähentämisestä 13.9.2005 tehty Euroopan yhteisöjen komission päätös (viitenumero C(2005) 3557) on kumottava;
            
         
               —
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja on kaupallinen yhtiö, jonka toimialaan kuuluu sen sääntöjen mukaan ”teknistä koulutusta ja erikoistumista koskevien kurssien tarjoaminen sekä taloutta, verotusta, kirjanpitoa ja yritysten hallinnointia koskevien hankkeiden, selvitysten ja konsulttilausuntojen antaminen”. Vuonna 1988 se esitti Euroopan sosiaalirahastolle Departamento para os Assuntos do Fundo Social Europeun välityksellä useita rahoituspyyntöjä koulutushankkeille, jotka se ilmoitti aikovansa saattaa päätökseen vuonna 1989; näihin kuului esillä olevien asioiden kohteena oleva rahoituspyyntö, joka oli asian 890588 P1 taustalla. Kyseistä asiaa koskeva rahoitushakemus hyväksyttiin ja sitä koskevat koulutushankkeet toteutettiin, minkä jälkeen kantaja teki asianmukaisen loppusumman maksupyynnön.
   Kantaja on riitauttanut komission päätöksen, jonka se teki mainitun loppusumman maksupyynnön esittämisen ja useiden menettelyllisten vaiheiden jälkeen.
   Kantaja väittää, että komissio on rikkonut olennaisia muotomääräyksiä, koska kanteen kohteena olevaa päätöstä ei ole riittävästi perusteltu.
   Kantaja väittää lisäksi, että asiassa on loukattu oikeusvarmuuden ja luottamuksensuojan periaatteita, koska kanteen kohteena oleva päätös on kantajalle epäedullisella tavalla ristiriidassa sen edeltävän päätöksen kanssa, jolla vahvistettiin kantajan loppusumman maksupyynnössä esittämien tosiseikkojen ja kirjanpidon paikkansapitävyys. Lopuksi kantaja vetoaa ilmeiseen virheeseen Mediocurson esittämien, kuluja koskevien tositteiden arvioinnissa sekä suhteellisuusperiaatteen loukkaamiseen niiden oikeudellisten ja tosiseikkoja koskevien perusteiden osalta, joilla riidanalaisessa päätöksessä perustellaan tuen määrän vähentämistä.